Bulls kom weer op die wenpad teen DragonsElrigh Louw is as die speler van die wedstryd aangewys. Foto: Twitter. ŉ Bobaas skrumvertoning het gesorg dat die Bulls weer op die wenpad kom toe hulle die Dragons met 29 – 14 in Newport geklop het. Die Pretorianers het vóór gister se Verenigde Rugbykampioenskap-kragmeting drie wedstryde op ŉ streep – teen Exeter, die Stormers en die Sharks – verloor en hul ondersteuners het darem weer ŉ rede om te glimlag. Boonop het verkoue ook die span ontwrig: Chris Smith is aan die span onttrek en deur Johan Goosen vervang, terwyl Jake White ook nie lekker gevoel het nie. Tog het Ruan Nortjé se troepe ŉ goeie voorsprong van 17 – 0 opgebou voordat ŉ kortstondige Dragons-herlewing byna hul planne deurmekaargekrap het. Goosen en Kurt-Lee Arendse het uitstekend vir die openingsdrie van die wedstryd gekombineer, terwyl skeidsregter Mike Adamson ook ŉ strafdrie aan die besoekers toegeken het nadat Lewis Jones die bal weg van ŉ vlieënde Canan Moodie op die Dragons-doellyn geklap het. Kurt-Lee Arendse ???? Rio Dyer #42 of the URC Top 100 is a raging bull ????#BKTURC #URC | #DRAvBUL | @Vodacom @BlueBullsRugby pic.twitter.com/jPmcrL8w2h — BKT United Rugby Championship (URC) (@URCOfficial) January 6, 2023 Maar die Bulls het – ondanks die feit dat Jones van die veld gejaag is – hul voet van die versnelpedaal gehaal en begin foute maak. Terselfdertyd het die tuisspan hul geleenthede aangegryp en met twee drieë teruggekap. ŉ Voorsprong van 17 punte het binne ŉ oogwink na net drie gekrimp en die Bulls-ondersteunersgroepies het bekommerde WhatsApp-boodskappe begin stuur. Tog het die Bulls-voorspelers deurgaans die septer geswaai – hulle het die Dragons se vuur in die skrums geblus, terwyl Bismarck du Plessis onmiddellik met ŉ drie beloon is toe hy as ŉ plaasvervanger sy verskyning op die veld gemaak het. Elrigh Louw is as die speler van die wedstryd aangewys en oudergewoonte het sterk voorspelerspel die grondslag vir ŉ Bulls-oorwinning gelê. Bulls: Drieë: Strafdrie, Kurt-Lee Arendse, Harold Vorster en Bismarck du Plessis. Doelskoppe: Johan Goosen (3) Strafskop: Goosen. Dragons: Drieë: Bradley Roberts en Max Clark. Doelskoppe: Sam Davies (2).